তথ্যবিবরণী নম্বর: ৪৯২৫

**ইন্টারনেট নিরাপত্তা বিষয়ক জ্ঞান ভবিষ্যতে পেশা হিসেবে কাজ করবে**

**-- টেলিযোগাযোগ মন্ত্রী**

ঢাকা, ১৪ পৌষ (২৯ ডিসেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, ইন্টারনেটের নিরাপত্তা বিষয়ক জ্ঞান কেবল ব্যক্তিগত প্রয়োজনেই নয়, ডিজিটাল নিরাপত্তার জন্য এটি একটি পেশা হিসেবে কাজ করবে। তিনি ইন্টারনেট নিরাপত্তা বিষয়ক প্রাতিষ্ঠানিক শিক্ষা কার্যক্রম চালুর প্রয়োজনীয়তার ওপর গুরুত্বারোপ করেন।

মন্ত্রী আজ ঢাকায় অ্যাট বাংলাদেশ আয়োজিত সাইবার সিকিউরিটি চ্যালেঞ্জ ২০১৯ শীর্ষক প্রতিযোগিতা উপলক্ষে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, জ্ঞান ভাণ্ডার হিসেবে জ্ঞান আহরণের জন্য ইন্টারনেট ব্যবহার করার বিকল্প নেই। কিন্তু মনে রাখতে হবে ইন্টারনেট প্রতিমূহুর্তে বিপদের কারণও হতে পারে। এই জায়গায় যত্নবান হতে হবে।

মোস্তাফা জব্বার বাংলাদেশে ইন্টারনেট প্রসারের বিস্তারিত তথ্য তুলে ধরে বলেন, ২০০৮ সালে দেশে ইন্টারনেট ব্যবহারকারীর সংখ্যা ছিল মাত্র ৮ লাখ। গত এগারো বছরে তা ১০ কোটি অতিক্রম করেছে।

অনুষ্ঠানে মন্ত্রী প্রতিযোগিতায় বিজয়ীদের মধ্যে পুরস্কার বিতরণ করেন। উল্লেখ্য দেশের ৫০টিরও বেশি শিক্ষা প্রতিষ্ঠান সাইবার সিকিউরিটি চ্যালেঞ্জ প্রতিযোগিতার চূড়ান্ত পর্বে অংশ নেয়।

#

শেয়ায়েত/নাইচ/মোশারফ/রেজাউল/২০১৯/২১৩৭ ঘণ্টা

তথ্যবিবরণী নম্বর : ৪৯২৪

**বঙ্গবন্ধুর জন্মশতবার্ষিকী  উদ্‌যাপন উপলক্ষে ১০০ টি সার্ভিস ডিজিটাইজ করা হবে**

**---আইসিটি প্রতিমন্ত্রী**

ঢাকা, ১৪ পৌষ (২৯ ডিসেম্বর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বলেছেন, জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদযাপন উপলক্ষে ২০২০ সালে ১০০টি সরকারি সেবা ডিজিটাইজ করা হবে এবং তথ্যপ্রযুক্তি বিভাগের কর্মকর্তা-কর্মচারীগণ অতিরিক্ত ১০০ ঘণ্টা কাজ করবে।

প্রতিমন্ত্রী আজ ঢাকার আগারগাঁওয়ে আইসিটি টাওয়ারে মুজিববর্ষ উদ্‌যাপন উপলক্ষে ১০০টি ডিজিটাল সার্ভিস মূল্যায়ন বিষয়ক কর্মশালার সমাপনী অনুষ্ঠানে প্রধান অতিথির বক্তৃতাকালে একথা বলেন।

বঙ্গবন্ধু জীবনের শেষ মুহূর্ত পর্যন্ত জনগণের অধিকার আদায়ের জন্য সংগ্রাম করে গেছেন উল্লেখ করে প্রতিমন্ত্রী বলেন জনগণকে সেবা প্রদানের মাধ্যমে জাতির পিতার প্রতি প্রকৃত শ্রদ্ধা প্রদর্শন করা সম্ভব। তিনি বলেন, প্রধানমন্ত্রীর নেতৃত্বাধীন বর্তমান সরকারের বিভিন্ন কার্যকরী পদক্ষেপ গ্রহণের ফলে জাতিসংঘের ই-গভর্নমেন্ট র‌্যাকিংয়ে বাংলাদেশ ১৬২ থেকে ১১ বছরে ১১৫ তম অবস্থানে পৌঁছেছে । আগামী ২০২১ সালের মধ্যে সরকার ডাবল ডিজিটে নামিয়ে আনতে কাজ করছে।

কর্মশালায় মন্ত্রণালয় ও সরকারি-বেসরকারি ১০টি সংস্থা অংশগ্রহণ করে। আইসিটি বিভাগের অতিরিক্ত সচিব রাশেদুল ইসলামের সভাপতিত্বে অনুষ্ঠানে অন্যান্যের মধ্যে বক্তৃতা করেন এটুআই এর প্রকল্প পরিচালক আব্দুল মান্নান, বেসিসের সভাপতি সৈয়দ আলমাস কবির-সহ অন্য কর্মকর্তাগণ।

#

শহিদুল/নাইচ/মোশারফ/রেজাউল/২০১৯/২১০৫ ঘণ্টা

তথ্যবিবরণী নম্বর : ৪৯২৩

**নির্ধারিত সময়ে উন্নয়ন প্রকল্পের কাজ সম্পন্ন করার নির্দেশ ধর্ম প্রতিমন্ত্রীর**

ঢাকা, ১৪ পৌষ (২৯ ডিসেম্বর) :

ধর্ম প্রতিমন্ত্রী আলহাজ্ব এডভোকেট শেখ মোঃ আবদুল্লাহ বলেছেন, বর্তমান সরকার সকল ধর্মীয় সম্প্রদায়ের উন্নয়নে পর্যাপ্ত উন্নয়ন প্রকল্প গ্রহণ করেছে। উন্নয়ন প্রকল্পসমূহ যথাযথভাবে বাস্তবায়ন করা গেলে ধর্মীয় ও সামাজিক ক্ষেত্রে বাংলাদেশ উল্লেখযোগ্য উন্নতি সাধিত হবে। তাই সকলকে প্রকল্পে প্রদত্ত নির্দেশনা অনুসরণ করে সঠিক সময়ে প্রকল্পের কাজ সম্পন্ন করতে হবে।

আজ সচিবালয়ে নিজ কার্যালয়ে অনুষ্ঠিত ২০১৯-২০২০ অর্থবছরের বার্ষিক উন্নয়ন কর্মসূচিভুক্ত প্রকল্পসমূহের নভেম্বর ২০১৯ মাসের বাস্তবায়ন অগ্রগতি পর্যালোচনা সভায় সভাপতির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, দেশের প্রতিটি জেলা ও উপজেলায় একটি করে মোট ৫৬০টি মডেল মসজিদ ও ইসলামিক সাংস্কৃতিক কেন্দ্র নির্মাণ প্রকল্পের ৫০৯টি মসজিদ নির্মাণ কাজের দরপত্র আহ্বান করা হয়েছে। এগুলোর মধ্যে বেশ কয়েকটি মসজিদের নির্মাণ কাজ প্রায় সম্পন্ন হয়েছে। ৪৮৭ টি মসজিদের নির্মাণ কাজের কার্যপত্র প্রদান করা হয়েছে এবং ৩৫৫টি মসজিদের নির্মাণ কাজ শুরু হয়েছে। মসজিদসমূহের নির্মাণ কাজ দ্রুত সময়ে সম্পন্ন করার জন্য ধর্ম প্রতিমন্ত্রী প্রকল্প পরিচালক-সহ সংশ্লিষ্টদের নির্দেশনা প্রদান করেন।

প্রতিমন্ত্রী বলেন, সরকার ২২৮ কোটি ব্যয়ে সারা দেশের ১৮১২টি মন্দির সংস্কার/মেরামতের জন্য প্রকল্প গ্রহণ করেছে। এছাড়া ২৩ কোটি ব্যয়ে ৩টি কর্মসূচির মাধ্যমে ঢাকেশ্বরী জাতীয় মন্দিরসহ ১৯৯টি মন্দিরের সংস্কার/মেরামতের কাজ প্রায় সম্পন্ন হয়েছে।

সভায় ধর্ম বিষয়ক মন্ত্রণালয়ের সচিব মোঃ আনিছুর রহমান, অতিরিক্ত সচিব কাজী হাসান আহমেদ, ড. মোয়াজ্জেম হোসেন, ওয়াকফ প্রশাসক মোঃ শহিদুল ইসলাম-সহ বিভিন্ন প্রকল্পের প্রকল্প পরিচালক ও সংশ্লিষ্টরা উপস্থিত ছিলেন।

#

আনোয়ার/ফারহানা/রফিকুল/আব্বাস/২০১৯/২০০৫ ঘণ্টা

Z\_¨weeiYx b¤^i : 4922

**দারিদ্র্য নিরসনে কাজ করছে সরকার**

**---পরিকল্পনা মন্ত্রী**

ঢাকা, ১৪ পৌষ (২৯ ডিসেম্বর) :

পরিকল্পনা মন্ত্রী এম এ মান্নান বলেছেন, অর্থনৈতিক প্রবৃদ্ধি ধরে রেখে দারিদ্র্য নিরসনের জন্য কাজ করছে সরকার ।

আজ ঢাকার স্থানীয় এক হোটেলে China Silk Road Forum আয়োজিত ‘Modernisation of System and Capacity for Governance- a Chainese Experience’ বিষয়ক এক আলোচনা অনুষ্ঠানে প্রধান অতিথির বক্তব্যে মন্ত্রী একথা বলেন।

অনুষ্ঠানে বিশেষ অতিথি হিসেবে ছিলেন ঢাকায় নিযুক্ত চীনের রাষ্ট্রদূত লি জিমিং Li Jiming . কি-নোট স্পিচ উপস্থাপন করেন চীনে নিযু্ত বাংলাদেশের সাবেক রাষ্ট্রদূত মুন্সী ফয়েজ আহমেদ।

মন্ত্রী বলেন, বাংলাদেশ দীর্ঘদিন যাবত শাসিত ও শোষিত অবস্থায় ছিল। তবে আমাদের আদর্শ মুক্তিযুদ্ধের আদর্শ। দারিদ্র্য বিমোচন করা আমাদের সামনে একটা চ্যালেঞ্জ। তবে এর জন্য সরকার কাজ করে যাচ্ছে।

চীন থেকে শিক্ষা নিয়ে বাংলাদেশ এগিয়ে যেতে পারে উল্লেখ করে মন্ত্রী আরো বলেন, চীন থেকে শিক্ষা নিয়ে এগিয়ে যেতে হবে। চীন তাদের অবকাঠামোগত উন্নয়ন দিয়ে অর্থনীতির মেরুদণ্ড গড়েছে। আমরা আমাদের অর্থনীতিকে সেদিকে নিয়ে সুদূরপ্রসারী উন্নয়ন করতে হবে ।

বাংলাদেশ চীন সিল্করোড ফোরামের প্রেসিডেন্ট সাবেক মন্ত্রী দিলীপ বড়ুয়ার সভাপতিত্বে অনুষ্ঠানে আরো বক্তব্য রাখেন তথ্য মন্ত্রণালয় সম্পর্কিত সংসদীয় স্থায়ী কমিটির চেয়ারম্যান হাসানুল হক ইনু ৷

#

শাহেদ/ফারহানা/রফিকুল/আব্বাস/২০১৯/১৯২৭ ঘণ্টা

তথ্যবিবরণী নম্বর : ৪৯২১

**ডাল ও তেল উৎপাদন বৃদ্ধিতে অধিকতর গুরুত্ব দিতে হবে**

**---কৃষিমন্ত্রী**

ঢাকা, ১৪ পৌষ (২৯ ডসিম্বের) :

কৃষিমন্ত্রী ড. মোঃ আব্দুর রাজ্জাক বলেছেন, শুধু প্রকল্প পরিচালককে দায়িত্ব দিলে হবে না, দপ্তর প্রধান হিসেবেও প্রকল্প বাস্তবায়নে দায়িত্বশীল হতে হবে। এছাড়া ৩০টি উপজেলায় কৃষি কর্মকর্তাদের প্রশিক্ষণের বিষয় জানার জন্য এবং প্রশিক্ষণের ফলে কৃষক কিভাবে এ থেকে উপকৃত হবে এ বিষয়ে উপ-সচিব পদমর্যদার কর্মকর্তাদের মাঠ পরিদর্শনের নির্দেশ দেন । আম রপ্তানির ক্ষেত্রে ফ্রুট ফ্লাই রোধ করে নিরাপদ আম রপ্তানি নিশ্চত করতে হবে।

আজ মন্ত্রণালয়ের সভাকক্ষে কৃষি সচিব মোঃ নাসিরুজ্জামানের সঞ্চালনায় মাসিক (ডিসেম্বর) এডিপি সভায় তিনি এসব কথা বলেন।

মন্ত্রী বলেন, ডাল ও তেল উৎপাদন বৃদ্ধিতে আরো অধিক গুরুত্ব দিতে হবে। ক্রমান্বয়ে ডাল ও তেল রপ্তানি কমিয়ে আনতে হবে। অবকাঠামো নির্মাণে বিল্ডিং কোড-সহ অন্যান্য নিয়ম যথাযথোভাবে পালন করতে হবে। আগামী ছয় মাসের মধ্যে প্রকল্প ও মাঠ পর্যায় পরিদর্শন করে কাজের লক্ষ্যমাত্রা অর্জন, প্রতিফলন জানাতে হবে। সকল পর্যায়ের অফিসারদের নিয়মিত মাঠ পরিদর্শনে যেতে হবে।

কোন কোন পাটজাত পণ্য বাজারজাত করা যায় তা নির্ণয় করতে হবে। পাটের বহুমুখী ব্যবহারের প্রতি গুরুত্ব দিতে হবে। রাজধানীর মানকি মিয়া এভিনিউয়ে কৃষকের হাটে যেসব নিরাপদ সবজি বিক্রি হচ্ছে সেইসব সবজি যে জমিতে উৎপন্ন হয়েছে তার মাটি পরীক্ষা করে ফলাফল নির্ণয়েরও নির্দেশ দেন মন্ত্রী।

সভায় মন্ত্রণালয়ের বিভিন্ন প্রকল্পের প্রকল্প পরিচালক এবং মন্ত্রণালয়ের ঊর্ধ্বতন কর্মকর্তারা উপস্থিত ছিলেন।

#

গয়িাস/ফারহানা/রফকিুল/আব্বাস/২০১৯/১৯১৬ ঘণ্টা

তথ্যবিবরণী নম্বর : ৪৯২০

**আফ্রিকার বৃহত্তম কালাবার কার্নিভালে বাংলাদেশ সাংস্কৃতিক প্রতিনিধিদলের অংশগ্রহণ**

ঢাকা, ১৪ পৌষ (২৯ ডিসেম্বর) :

'মানবতা'কে থিম করে নাইজেরিয়ার কালাবার শহরে অনুষ্ঠিত হচ্ছে ১ ডিসেম্বর হতে ৩১ ডিসেম্বর পর্যন্ত আফ্রিকা মহাদেশের সবচেয়ে বৃহত্তম কার্নিভাল "কালাবার কার্নিভাল"। কার্নিভালে বাংলাদেশসহ বিশ্বের ৩৪টি দেশ এবং নাইজেরিয়ার অধিকাংশ স্টেটসমূহ অংশগ্রহণ করছে। কালাবার কার্নিভালের শেষ সপ্তাহ (২৫ ডিসেম্বর হতে ৩১ ডিসেম্বর ২০১৯) মূলত 'কার্নিভাল সপ্তাহ' হিসাবে উদযাপিত হয়।

'কালাবার কার্নিভাল' -এ অংশগ্রহণের লক্ষ্যে সংস্কৃতি মন্ত্রণালয়ের যুগ্মসচিব মোঃ ফাহিমুল ইসলামের নেতৃত্বে ১৯ সদস্যের একটি সাংস্কৃতিক প্রতিনিধিদল বর্তমানে নাইজেরিয়ায় অবস্থান করছে।

আজ আন্তর্জাতিক সাংস্কৃতিক দলসমূহ স্থানীয় একটি স্টেডিয়ামে পারফর্ম করবে৷ সেখানে বাংলাদেশের সাংস্কৃতিক দলেরও উল্লেখযোগ্য অংশগ্রহণ থাকবে।

উল্লেখ্য, নাইজেরিয়ার ক্রস রিভার স্টেটের গভর্নরের উদ্যোগে এ কার্নিভাল অনুষ্ঠিত হচ্ছে। বাংলাদেশ হাইকমিশন, আবুজা, নাইজেরিয়ার উদ্যোগে এবং ক্রস রিভার স্টেট, গভর্নরের আমন্ত্রণে সাড়া দিয়ে সংস্কৃতি মন্ত্রণালয় সাংস্কৃতিক প্রতিনিধিদলটি নাইজেরিয়ায় প্রেরণ করে। এর মাধ্যমে বন্ধুপ্রতিম দেশ নাইজেরিয়ার সাথে বাংলাদেশের সাংস্কৃতিক বিনিময় ও বন্ধন আরো জোরালো ও সুদৃঢ় হবে বলে আশা করা যাচ্ছে।

আগামী ২০২০ সালের মে মাসে ঢাকায় ডি-৮ভুক্ত দেশগুলোর সরকার প্রধানদের সামিট অনুষ্ঠিত হবে। নাইজেরিয়া বাদে ডি-৮ ভুক্ত ৬টি দেশের সাথে বাংলাদেশের সাংস্কৃতিক চুক্তি রয়েছে। সাম্প্রতিককালে নাইজেরিয়ার সাথে বাংলাদেশের সাংস্কৃতিক বিনিময় বৃদ্ধির ফলে নাইজেরিয়ার সাথেও অতিশীঘ্রই বাংলাদেশের সাংস্কৃতিক চুক্তি সম্পাদিত হবে বলে আশা করা যাচ্ছে। এ লক্ষ্যে সংস্কৃতি বিষয়ক মন্ত্রণালয় ডি-৮ সামিটের সাইড লাইন ইভেন্ট হিসেবে নাইজেরিয়ার সাথে সাংস্কৃতিক চুক্তি সম্পাদনের লক্ষ্যে কাজ করছে৷

#

ফয়সল/ফারহানা/রফিকুল/আব্বাস/২০১৯/১৮৪৫ ঘণ্টা

তথ্যবিবরণী নম্বর : ৪৯১৯

**জাপান বাংলাদেশ থেকে আম আমদানি করবে**

**---কৃষিমন্ত্রী**

ঢাকা, ১৪ পৌষ (২৯ ডসিম্বের) :

কৃষিমন্ত্রী ড. মোঃ আব্দুর রাজ্জাক বলেছেন, বাংলাদেশ স্বাস্থ্য, শিক্ষা-সহ আর্থসামাজিক ক্ষেত্রে প্রভূত উন্নতি সাধন করেছে। কৃষিক্ষেত্রে অভাবনীয় সাফল্য খাদ্য ঘাটতির দেশটি আজ খাদ্য রপ্তানির মর্যাদা অর্জন করেছে। আগামী ২-৩ বছরের মধ্যে কৃষিকে শতভাগ যান্ত্রিকীকরণ ও বহুমুখীকরণ করা হবে। কৃষি বাণিজ্যিকীরণে, পোল্ট্রি বাণিজিকীরণে এবং ডেইরি বাণিজ্যিকীকরণে যেতে চায় বাংলাদেশ এ খাতে জাপানের সহযোগিতা প্রয়োজন। কৃষিপণ্য প্রক্রিয়াজাত করে রপ্তানি করা হবে এ নিয়ে কাজ চলছে।

আজ সচিবালয়ে মন্ত্রীর অফিসকক্ষে ঢাকায় নিযুক্ত জাপানের রাষ্ট্রদূত Naoki Ito সাক্ষাৎ করতে আসলে তিনি এসব কথা বলেন। কৃষি সচিব মোঃ নাসিরুজ্জামান এসময় উপস্থিত ছিলেন।

মন্ত্রী বলেন, স্বাধীনতার পর থেকেই বাংলাদেশের অবকাঠামো উন্নয়নে পাশে থাকা জাপান এবার কৃষি উন্নয়নেও বাংলাদেশের পাশে থাকবে। হজরত শাহজালাল আন্তর্জাতিক বিমান বন্দরের তৃতীয় টার্মিনাল নির্মাণ কাজের সহযোগিতার জন্য রাষ্ট্রদূতকে ধন্যবাদ জানান মন্ত্রী। এটি জাপান বাংলাদেশের বন্ধুত্বের নির্দেশন। এ সময় তিনি কৃষি যন্ত্রে প্রোণদনার কথা উল্লেখ করেন।

বাংলাদেশ হতে আম আমদানির আগ্রহের কথা জানান জাপানের রাষ্ট্রদূত Naoki Ito । সে ক্ষেত্রে ফ্রুট ফ্লাই কীটমুক্ত আম চান। এছাড়াও জাপান কৃষিখাতে নির্দিষ্ট কৃষিকাজে দক্ষ জনবল নেয়ার কথা জানান। অতীতের মতো বাংলাদেশের সকল ক্ষেত্রে জাপানের সহযোগিতা থাকবে বলেন রাষ্ট্রদূত।

#

গয়িাস/ফারহানা/রফকিুল/আব্বাস/২০১৯/১৮৪০ ঘণ্টা

তথ্যবিবরণী নম্বর : ৪৯১৮

নদীর জায়গা নদীকে ফিরিয়ে দেয়ার লক্ষ্যে কাজ চলছে

---নৌপরিবহন প্রতিমন্ত্রী

ঢাকা, ১৪ পৌষ (২৯ ডসিম্বের) :

নৌপরিবহন প্রতিমন্ত্রী খালিদ মাহ্মুদ চৌধুরী বলেছেন, নদীর জায়গা নদীকে ফিরিয়ে দেয়ার লক্ষ্যে কাজ চলছে। নদী তীরের অবৈধ দখল অপসারণ ও দূষনরোধে কাজ শুরু হয়েছে। নদীগুলোকে রক্ষা করতে না পারলে অনেক কিছুই ব্যর্থ হয়ে যাবে। সুন্দর ও সম্ভাবনাময় বাংলাদেশ গড়ে তুলতে সকলের সহযোগিতা প্রয়োজন।

আজ মন্ত্রণালয়ের সভাকক্ষে নদীর নাব্যতা এবং গতিপ্রবাহ অব্যাহত রাখা সংক্রান্ত ‘টাস্কফোর্স’এর দ্বিতীয় সভা শেষে সাংবাদিকদের ব্রিফিংয়ে প্রতিমন্ত্রী এসব কথা বলেন।

সভায় জানানো হয়, ঢাকা শহরের চারদিকের নদীসমূহ দখল ও দূষণমুক্তকরণের লক্ষ্যে বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ) কর্তৃক অবৈধ স্থাপনা অপসারণ কার্যক্রম চলমান রয়েছে। বিআইডব্লিউটিএ ২০১০ থেকে ২০১৯ সালের ২৪ জুলাই পর্যন্ত ঢাকা ও নারায়ণগঞ্জ নদী বন্দর এলাকায় ১৮ হাজার ২৫টি অবৈধ স্থাপনা অপসারণ, ৭৩৮ একর তীরভূমি উদ্ধার, ৬৮ লাখ ৫৮ হাজার টাকা জরিমানা এবং ১৪ কোটি টাকার পণ্য নিলাম করেছে। এবছরের ১৮-২২ ডিসেম্বর পর্যন্ত ঢাকা নদী বন্দর এলাকায় পুনঃদখলকৃত ৭২০টি স্থাপনা অপসারণ, প্রায় ১৬ একর জমি উদ্ধার, নয় লাখ ২২ হাজার টাকা জরিমানা এবং দু’কোটি ৩৮ লাখ টাকার পণ্য নিলাম করেছে।

ঢাকা শহরের মধ্য দিয়ে প্রবাহিত খালসমূহ হতে অবৈধ স্থাপনা অপসারণ ও পুনরুদ্ধারের লক্ষ্যে পরিদর্শন কমিটি গঠন করা হবে বলে সভায় জানানো হয় । নদী দখল ও দূষণরোধে জেলা ও উপজেলা পর্যায়ে গঠিত কমিটির কার্যক্রম জোরদারে জাতীয় নদী রক্ষা কমিশন প্রয়োজনীয় কার্যক্রম গ্রহণ করবে। শিল্প বর্জ্য দ্বারা যাতে নদীর পানি দূষিত না হয়, সে বিষয়ে ব্যবস্থা গ্রহণ করা হবে।

নৌপরিবহন মন্ত্রণালয়ের সচিব মোঃ আবদুস সামাদ-সহ বিভিন্ন মন্ত্রণালয়, দফতর ও সংস্থার প্রতিনিধিগণ সভায় উপস্থিত ছিলেন।

#

জাহাঙ্গীর/ফারহানা/রফকিুল/আব্বাস/২০১৯/১৭৫৬ ঘণ্টা

তথ্যবিবরণী নম্বর : ৪৯১৭

**প্রশিক্ষণ প্রতিষ্ঠানগুলোকে আরো যুগোপযোগী করে গড়ে তুলতে হবে**

**---জনপ্রশাসন প্রতিমন্ত্রী**

ঢাকা, ১৪ পৌষ (২৯ ডিসেম্বর) :

জনপ্রশাসন প্রতিমন্ত্রী ফরহাদ হোসেন দেশের সকল প্রশিক্ষণ প্রতিষ্ঠানগুলোকে আরো যুগোপযোগী করে গড়ে তোলার আহ্বান জানিয়েছেন।

আজ সাভারে লোক প্রশাসন প্রশিক্ষণ কেন্দ্রে  নবনির্মিত 'ভিশন গার্ডেন' এর উদ্বোধন এবং বিভিন্ন কোর্সে প্রশিক্ষণরত কর্মকর্তাদের সাথে মতবিনিময় অনুষ্ঠানে প্রধান অতিথির বক্তৃতাকালে  তিনি একথা বলেন।

প্রতিমন্ত্রী বলেন, কর্মকর্তা-কর্মচারীদের দক্ষতা ও সক্ষমতা বৃদ্ধিতে প্রশিক্ষণ প্রতিষ্ঠান গুরুত্বপূর্ণ ভূমিকা পালন করে। প্রশিক্ষনার্থীদের প্রতিষ্ঠানের প্রয়োজনানুযায়ী কর্মদক্ষ করে গড়ে তুলতে প্রশিক্ষণ প্রতিষ্ঠানের ভূমিকা অপরিসীম। তাই, সরকারি কর্মকর্তা-কর্মচারীদের উন্নত বিশ্বের সাথে তাল মিলিয়ে চলার মত সক্ষম করে গড়ে তুলতে হলে প্রতিটি প্রশিক্ষণ প্রতিষ্ঠানকে আরো যুগোপযোগী করে গড়ে তুলতে হবে।

প্রতিমন্ত্রী আরো বলেন, প্রশিক্ষণ প্রতিষ্ঠানগুলোর আধুনিকায়নে অবকাঠামোগত উন্নয়ন ঘটাতে হবে। পাশাপাশি প্রশিক্ষণ প্রতিষ্ঠানে তথ্যপ্রযুক্তির ব্যবহার বৃদ্ধি করতে হবে যাতে প্রশিক্ষণার্থীরা দ্রুততার সাথে সেবা প্রদানের পদ্ধতিসমূহ আয়ত্ত করতে পারে। এ সময় প্রতিমন্ত্রী প্রশিক্ষণের সময় অর্জিত জ্ঞান সঠিকভাবে কর্মক্ষেত্রে প্রয়োগের মাধ্যমে জনসেবা নিশ্চিত করার ওপর গুরুত্বারোপ করেন। তিনি জানান, সরকারি কর্মচারীরা যাতে স্বাচ্ছন্দে জীবন-যাপন করতে পারে এজন্য সরকার বিভিন্ন সুযোগ-সুবিধা বৃদ্ধি করেছে। ভবিষ্যতে মাতৃত্বকালীন ছুটির পাশাপাশি পিতৃত্বকালীন ছুটিও প্রদান করা যায় কিনা সে বিষয়টি ভেবে দেখা হবে।

লোক প্রশাসন প্রশিক্ষণ কেন্দ্রের রেক্টর মোঃ রকিব হোসেন এনডিসির সভাপতিত্বে গণপূর্ত অধিদপ্তরের অতিরিক্ত প্রধান প্রকৌশলী মোসলেহ উদ্দিন আহমেদ বিশেষ অতিথি হিসেবে বক্তব্য রাখেন।

#

শিবলী/ফারহানা/রফিকুল/আব্বাস/২০১৯/১৭৫৩ ঘণ্টা

তথ্যবিবরণী নম্বর : ৪৯১৬

**২০২০ সালের OIC Youth Capital  বাংলাদেশের রাজধানী ঢাকা**

**---যুব ও ক্রীড়া প্রতিমন্ত্রী**

ঢাকা, ১৪ পৌষ (২৯ ডিসেম্বর) :

২০২০ সালে OIC Youth Capital হিসেবে নির্বাচিত হয়েছে বাংলাদেশের রাজধানী ঢাকা। আজ যুব ও ক্রীড়া মন্ত্রণালয়ের সম্মেলন কক্ষে OIC Youth Capital  2020  বিষয়ক এক সংবাদ সম্মেলনে এ তথ্য জানিয়েছেন যুব ও ক্রীড়া প্রতিমন্ত্রী মোঃ জাহিদ আহসান রাসেল।

প্রতিমন্ত্রী বলেন, ২০২০ সাল আমাদের জন্য অত্যন্ত গুরুত্বপূর্ণ।  কারণ বছরব্যাপী  নানা কর্মসূচি ও বর্ণাঢ্য আয়োজনের মধ্যে দিয়ে উদ্‌যাপিত হবে  সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী। বিশ্ব দরবারে বাংলাদেশকে তুলে ধরতে ও জাতির পিতার জন্মশতবর্ষকে রাঙাতে ২০২০ সালে ঢাকাকে  OIC Youth Capital   হিসেবে ঘোষণার মধ্যে বিশ্ববাসী ঢাকাকে নতুন ভাবে জানবে।

OIC ভুক্ত সদস্য রাষ্ট্রের অংশগ্রহণে ০৮টি লিড মিনিস্ট্রি এবং ২০ টি কো- লিড মিনিস্ট্রি ইভেন্ট গুলো বাস্তবায়নের দায়িত্ব পালন করবে।

সংবাদ সম্মেলনে যুব ও ক্রীড়া সচিব মোঃ আখতার হোসেন, যুব ও ক্রীড়া  মন্ত্রণালয় এবং  পররাষ্ট্র মন্ত্রণালয়ের ঊর্ধ্বতন কর্মকর্তাবৃন্দ এ সময় উপস্থিত ছিলেন।

#

আরিফ/ফারহানা/রফিকুল/আব্বাস/২০১৯/১৭৪০ ঘণ্টা

তথ্যবিবরণী নম্বর : ৪৯১৫

**জনগণকে উন্নয়ন কর্মকাণ্ডে সম্পৃক্ত করতে হবে**

**---স্থানীয় সরকার মন্ত্রী**

ঢাকা, ১৪ পৌষ (২৯ ডিসেম্বর) :

স্থানীয় সরকার মন্ত্রী মোঃ তাজুল ইসলাম জনগণকে সম্পৃক্ত করে উন্নয়নমূলক কাh©µম পরিচালনা করার নির্দেশনা দিয়েছেন।

আজ রাজধানীর ফার্মগেটে কৃষিবিদ ইনস্টিটিউশন মিলনায়তনে ইউনিয়ন পরিষদ চেয়ারম্যানদের ‘কেন্দ্রীয় সম্মেলন-২০১৯’ এ প্রধান অতিথির বক্তব্যে তিনি এ নির্দেশনা প্রদান করেন।

মন্ত্রী বলেন, ইউনিয়ন পরিষদের চেয়ারম্যানদের পক্ষে জনগণের জন্য কাজ করার সুযোগ অনেক বেশি। জনগণকে সেবা প্রদানের পাশাপাশি উদ্ভাবনী চিন্তাভাবনা প্রয়োগ করে সরকারের রাজস্ব আয় বাড়াতে সহযোগিতা করতে হবে। তিনি বলেন, ইউনিয়ন পরিষদের মাধ্যমে গ্রাম আদালত সক্রিয় করে নিরপেক্ষভাবে বিচার-আচার পরিচালনা করতে হবে।

বাংলাদেশ ইউনিয়ন পরিষদ চেয়ারম্যান সমিতির আহ্বায়ক মোঃ বেলায়েত হোসেন গাজীর সভাপতিত্বে বিশেষ অতিথি হিসেবে উপস্থিত ছিলেন রংপুর বেগম রোকেয়া বিশ্ববিদ্যালয়ের উপাচার্য অধ্যাপক নাজমুল আহসান কলিমুল্লাহ্ এবং স্থানীয় সরকার বিভাগের অতিরিক্ত সচিব রোকসানা কাদের।

অনু্ষ্ঠানে ইউনিয়ন পরিষদ চেয়ারম্যানদের পক্ষ থেকে বেতন ভাতা বৃদ্ধি-সহ বিভিন্ন দাবিদাওয়া তুলে ধরা হয়। মন্ত্রী তাদের যৌক্তিক দাবিগুলো পর্যায়ক্রমে সমাধান করার আশ্বাস দেন।

#

হাসান/ফারহানা/রফিকুল/আব্বাস/২০১৯/১৭২৩ ঘণ্টা

তথ্যবিবরণী নম্বর : ৪৯১৪

**নির্বাচন উপলক্ষে ১১ টি ইউনিয়নে ৩০ ডিসেম্বর সাধারণ ছুটি ঘোষণা**

ঢাকা, ১৪ পৌষ (২৯ ডিসেম্বর):

আগামী ৩০ ডিসেম্বর সোমবার চট্টগ্রাম জেলার রাংগুনিয়া উপজেলার মরিয়ম নগর ও স্বনির্ভর রাংগুনিয়া ইউনিয়ন; ভোলা জেলার চরফ্যাশন উপজেলার নুরাবাদ ও আহাম্মদপুর ইউনিয়ন এর সাধারণ নির্বাচন এবং কুড়িগ্রাম জেলার উলিপুর উপজেলার বুড়াবুড়ী ইউনিয়ন; রংপুর জেলার মিঠাপুকুর উপজেলার কাফ্রিখাল ইউনিয়ন; চাঁপাইনবাবগঞ্জ জেলার গোমস্তাপুর উপজেলার রহনপুর ইউনিয়ন; কিশোরগঞ্জ জেলার কটিয়াদী উপজেলার মসূয়া ইউনিয়ন; মুন্সিগঞ্জ জেলার গজারিয়া উপজেলার হোসেন্দী ইউনিয়ন; গোপালগঞ্জ জেলার কাশিয়ানী উপজেলার ফুকরা ইউনিয়ন ও যশোর জেলার মনিরামপুর উপজেলার ঢাকুরিয়া ইউনিয়ন পরিষদের চেয়ারম্যান পদে উপনির্বাচন অনুষ্ঠিত হবে।

নির্বাচন উপলক্ষে সংশ্লিষ্ট এলাকার সকল সরকারি, আধাসরকারি, স্বায়ত্বশাসিত ও বেসরকারি অফিস/প্রতিষ্ঠান/সংস্থায় কর্মরত কর্মকর্তা/কর্মচারী এবং সরকারি, বেসরকারি শিক্ষা প্রতিষ্ঠানের শিক্ষক/কর্মকর্তা/কর্মচারীদের ভোটাধিকার প্রয়োগ ও ভোট গ্রহণের সুবিধার্থে সাধারণ ছুটি ঘোষণা করা হয়েছে।

তবে নির্চাচনকালীন সময়ে সংশ্লিষ্ট নির্বাচনি এলাকায় যদি কোন পাবলিক পরীক্ষা অনুষ্ঠিত হয় তাহলে পরীক্ষার কেন্দ্রসমূহ ও পরীক্ষা সংশ্লিষ্ট শিক্ষক/কর্মচারীগণ সাধারণ ছুটির আওতা বহির্ভূত থাকবে।

জনপ্রশাসন মন্ত্রণালয় গত ২৩ ডিসেম্বর এ সংক্রান্ত এক প্রজ্ঞাপন জারি করেছে।

#

দীপংকর/অনসূয়া/জসীম/শামীম/২০১৯/১৬৩১ ঘণ্টা

তথ্যবিবরণী নম্বর: ৪৯১৩

**জেএসসি ও জেডিসি পরীক্ষা ২০১৯ এর ফল আগামী ৩১ ডিসেম্বর**

ঢাকা, ১৪ পৌষ (২৯ ডিসেম্বর) :

মাধ্যমিক ও উচ্চমাধ্যমিক শিক্ষা বোর্ড ঢাকা, রাজশাহী, কুমিল্লা, যশোর, চট্টগ্রাম, বরিশাল, সিলেট, দিনাজপুর, ময়মনসিংহ ও বাংলাদেশ মাদ্রাসা শিক্ষা বোর্ডের জেএসসি ও জেডিসি পরীক্ষা ২০১৯ এর ফল আগামী ৩১ ডিসেম্বর বেলা ১২ টায় প্রকাশ করা হবে।

আজ মাধ্যমিক ও উচ্চমাধ্যমিক শিক্ষা বোর্ড ঢাকার এক প্রেস বিজ্ঞপ্তিতে এ তথ্য জানানো হয়।

#

জিয়াউল/অনসূয়া/জসীম/আসমা/২০১৯/১৬২৫ ঘণ্টা

তথ্যবিবরণী নম্বর : ৪৯১২

**১ম বর্ষ ডিগ্রি পাস ও সার্টিফিকেট কোর্সের ৫ জানুয়ারির পরীক্ষা স্থগিত**

ঢাকা, ১৪ পৌষ (২৯ ডিসেম্বর):

জাতীয় বিশ্ববিদ্যালয়ের অনুষ্ঠিতব্য ২০১৯ সালের ১ম বর্ষ ডিগ্রি পাস ও সার্টিফিকেট কোর্সের আগামী   
৫ জানুয়ারি শুধুমাত্র রাস্ট্রবিজ্ঞান (বিষয় কোড-১১১৯০৩) বিষয়ের পরীক্ষা অনিবার্য কারণবশতঃ স্থগিত করা হয়েছে। স্থগিতকৃত এ পরীক্ষা আগামী ১৪ জানুয়ারি বেলা ১:০০ টায় অনুষ্ঠিত হবে।

তবে ৫ তারিখের অন্যান্য সকল পরীক্ষা যথারীতি অনুষ্ঠিত হবে।

জাতীয় বিশ্ববিদ্যালয়ের সংবাদ বিজ্ঞপ্তিতে এ তথ্য জানানো হয়েছে।

#

ফয়জুল/অনসূয়া/রেজ্জাকুল/শামীম/২০১৯/১৪৫১ ঘণ্টা